ईपीएलः स्कटल्यान्डका कप्तान कोएट्जर पोखरा राइनोजमा 
पोखरा राइनोजले स्कटल्यान्डका कप्तान केयल कोएट्जरलाई टीभीएस एभरेष्ट प्रिमियर लिग (ईपीएल) का लागि लिएको छ । पोखराले मंगलबार प्रेस विज्ञप्ति मार्फत कोएट्जरलाई लिँदै उनको आवागमनले टोलीमा ठूलो बल पुग्ने जनाएको छ । 
काठमाडौँ — पोखरा राइनोजले स्कटल्यान्डका कप्तान केयल कोएट्जरलाई टीभीएस एभरेष्ट प्रिमियर लिग (ईपीएल) का लागि लिएको छ । पोखराले मंगलबार प्रेस विज्ञप्ति मार्फत कोएट्जरलाई लिँदै उनको आवागमनले टोलीमा ठूलो बल पुग्ने जनाएको छ ।  ३४ वर्षे कोएट्जरले स्कटल्यान्डबाट ५० एकदिवसीय अन्तर्राष्ट्रिय र ४५ ट्वान्टी-२० अन्तर्राष्ट्रिय खेलिसकेका छन् । उनीसँग ९४ प्रथम श्रेणीको खेल खेलेको पनि अनुभव छ । नेपाल र स्कटल्यान्ड दुवै गत मार्चमा जिम्बाबेमा भएको विश्वकप छनौटबाट एकदिवसीय अन्तर्राष्ट्रिय मान्यता प्राप्त राष्ट्र बनेका थिए । समूह चरणको खेलमा कोएट्जरले अविजित ८८ रन बनाउँदै नेपालविरुद्ध स्कटल्यान्डलाई ७ विकेटको जित दिलाएका थिए । 'स्कटल्यान्ड र नेपालले यसैवर्ष विश्वकप छनोटमा निकै प्रतिस्पर्धात्मक खेल खेलेको थियो । त्यसयता मलाई नेपाली राष्ट्रिय टोलीसँग खेल्न इच्छा लागिरहेको थियो । पोखरा राइनोजलाई यसअवसर जुराइदिएकोमा धन्यवाद दिँदै नेपालमा खेल्नको लागि म व्यग्र रहेको छु,' पोखराको विज्ञप्तिमा कोएट्जरले भनेका छन् ।कोएट्जरलाई अनुबन्धित गरेको घोषणा गर्दै पोखरा राइनोजको अभिभावक कम्पनी जगदम्बा स्पोर्ट्सकी दीपा अग्रवालले भनेकी छन्, 'स्कटल्यान्ड र नेपालले यसअघि खेलिसकेका छन् । कोएट्जरलाई नेपाली खेलाडीबारेमा धेरै थाहा छ । हामी उनले डिसेम्बरमा कीर्तिपुरमा खेल्ने प्रतिक्षा गरिरहेका छौं ।'